Rekorden for høyeste vannstand ble slått med fire centimeter i Måløy natt til tirsdag. Vannstanden var på 286 centimeter. Forrige rekord kom i 1993.

I Bergen er vannstanden én centimeter unna rekorden fra 1990. Vannstanden var 239 centimeter ved midnatt.

I natt jobbet mannskap med å tømme kjellere og andre lokaler for vann flere steder langs kysten.

Flere steder, deriblant Trondheim, venter fortsatt på ekstremværets høyeste vannstand.

DRAMATISK: På Raudeberg i Kinn kommune har sjøen gått langt opp over veggene på et sjøhus. Foto: Rebekka Fagerlid Hopland

Ekstremværet «Elsa» satte sine spor langs norskekysten mandag kveld og natt til tirsdag.

En rekke steder har vannet gått langt over det vanlige flommålet og mange kjellere har blitt fylt med vann.

Meteorolog Frode Hassel sier det ble som ventet med vannstanden, og at prognosene stemte bra.

– Det var spektakulært, sier han.

Treningssenter fikk vann i kjeller

I bergensområdet fikk brannvesenet likevel en roligere natt enn ventet, men det var vanninntrenging i Brugata og Postvegen i Os.

Et treningssenter måtte blant annet øse ut vann og flytte romaskiner.

STENGT: Treningssenteret, som er nyoppusset, må i dag holde stengt på grunn av vannet som strømmet inn. Foto: Cato Kristensen / NRK

Flere steder måtte brannvesenet også bistå BKK med å koble ut strømtavler og strømskap i kjellere, opplyser Ole Jacob Hartvigsen ved 110-sentralen.

I kjelleren på Sandven hotell i Nordheimsund sto det også vann opp etter veggene.

– Vannet strømmet inn etter brannvesenet hadde dratt etter toppen. Men da fikk vi et tilbakeslag, og vannet kom inn overalt. Vi må tørke opp, men det ingen store skader, sier nattevakt ved hotellet Tor Vikebø.

Alarmsentralen i Florø har også hatt en relativt rolig natt. Det har rent vann i noen bygninger i Måløy kommune i Kinn. To hus i Flåm og Aurland i Aurland kommune har også fått havet på besøk.

– Det har vært en stille natt uten altfor mange hendelser. Det er blitt gjort godt arbeid i forkant. Dette er en hendelse som var godt meldt, sier fylkesberedskapssjef Håvard Stensvand i Vestland.

110-sentralen i Møre og Romsdal fikk også en roligere natt enn ventet. Flotoppen ble lavere enn hva man fryktet i Ålesund.

I hovedveien i Skudeneshavn, sto sjøen langt inn over land flere steder. Midt i hovedveien var vannet på det nærmere en halv meter høyt.

OVERSVØMT: Flere veier ble midlertidig stengt og folk hadde problemer med å komme seg hjem. Foto: Kjell Bua / Bua foto

Vannstanden i Vågen i Stavanger stoppa 27 centimeter over kaikanten. Det er to centimeter under den tidligere flomtoppen fra 1994. Det kom vann i noen kjellere og restauranten Fisketorget var en av plassene med høy vannstand, innendørs. Du trenger javascript for å se video. Vannstanden i Vågen i Stavanger stoppa 27 centimeter over kaikanten. Det er to centimeter under den tidligere flomtoppen fra 1994. Det kom vann i noen kjellere og restauranten Fisketorget var en av plassene med høy vannstand, innendørs.

Rekord og nesten-rekord

Først når dagslyset kommer vil man se det fulle bildet og alle konsekvensene av stormfloa, som førte til ny rekord i kystbyen Måløy.

Den gamle rekorden fra 1993 på 282 centimeter vannstand ble slått. Den nye rekorden lyder på 286 centimeter.

– Det kan nok bli ille, men hvor ille det blir vet vi ikke enda. Vi må nok prøve å begrense mest mulig, så får vi nesten ta det som det kommer, sa varabrannmester John-Inge Henden til NRK.

En time senere strømmet vannet inn over kaikanten og inn i både rådhus og butikklokaler.

Både Vågen i Stavanger og Bryggen i Bergen ble stengt for biltrafikk. Mange skuelystne samlet seg for å se vannet stige.

– Ikke gå ned til sjøkanten, advarte beredskapsfolk hos Fylkesmannen i Vestland.

I Bergen ble det registrert såkalt 1000-årsflo. Kun én gang før har det vært så høy vannstand på Bryggen.

Vannstanden stoppet på 239 centimeter; én centimeter fra rekorden i 1990.

Men ikke alle tok advarslene helt på alvor.

Like før flodtoppen tok Liv og faren et bad på Bryggen i Bergen. Du trenger javascript for å se video. Like før flodtoppen tok Liv og faren et bad på Bryggen i Bergen.

I Stavanger stoppet vannet to centimeter fra den tidligere rekorden, men gjorde heller ikke her store skader.

Brannmannskaper langs kysten følger med utover natten, særlig på kritiske punkter som datasentraler og elektriske installasjoner.

På Vestlandet vil den neste flotoppen komme tirsdag. Den vil ligge på 212 centimeter, ifølge meteorologen.

– Vi kommer lenger unna fullmånetiden, så den blir lavere, sier Hassel.

Ny flomtopp tirsdag i Trondheim

I Trondheim vil vannstanden være på det høyeste mellom klokken 12 og 14 tirsdag. Den er ventet å bli opp mot 85 centimeter høyere enn tidevannstabellen.

– Det er veldig høyt. Vi er veldig spente på hvordan det skal gå, sier havneinspektør på Trondheim havn, Anita Johansen.

Hun er bekymret for vanninntrengning i bygningene som ligger nært kaia. Området som vanligvis er parkeringsplass for dem som jobber i området, er stengt av tirsdag.

Det pleier å være mellom 50 og 100 år mellom hver gang vannstanden er så høy som den er ventet å bli i Trondheim tirsdag.

– Ifølge prognosene kommer vi nær rekordene, sier statsmeteorolog Trond Thorsteinsson.

Hovedredningssentralen ber folk være forsiktige om de beveger seg langs sjøen når været flytter seg nordover langs kysten.

– For folk skal ned og se på været, kan det plutselig komme en bølge de ikke hadde beregnet. Vi vil ikke at folk skal havne i sjøen i dette været, sier Nils-Ole Sunde ved Hovedredningssentralen Sør-Norge.

Statsmeteorolog Magni Svanevik var mandag kveld tydelig på at det relativt gode været, gjorde at stormfloa ikke har gjort større skader.

– Vi har litt vind, men det kunne vært verre, sa Svanevik.

MYE VANN: I Ålesund har vannet gått inn i flere bygninger, blant annet i museet Jugendstilsenteret. Foto: Remi Sagen / NRK